FI Euroopan unionin virallinen lehti CE 88/586

(2004/C 88 E/0599)

KIRJALLINEN KYSYMYS E-0079/03

esittäjä(t): Margot Keßler (PSE) komissiolle

(23. tammikuuta 2003)

Aihe: Kehitysvammaisten asema ehdokasvaltioissa

Eurooppalainen yleishyödyllinen järjestö kehitysvammaisille sekä heidän omaisilleen (Inclusion Europe) on ilmoittanut pitävänsä kehitysvammaisten asemaa monissa tulevissa jäsenvaltioissa huolestuttavana. Kehitysvammaisten lasten asema on parantunut vuoden 1989 jälkeen, mutta valitettavasti sama ei päde aikuisiin kehitysvammaisiin. Amnesty Internationalin lokakuussa 2002 julkaisemassa raportissa ”People with mental disabilities hidden far away from society” annetaan esimerkkejä Bulgarian oloista. Monissa tapauksissa kehitysvammaisia pidetään edelleen eristyksissä, heitä hoidetaan puutteellisesti eikä heille suoda minkäänlaista yksityisyyttä.

Pyydän vastausta seuraaviin kysymyksiin:

– Miten komissio aikoo reagoida siihen, että ehdokasvaltioissa rikotaan toistuvasti kehitysvammaisten ihmisoikeuksia?

– Tarvitseeko komission mielestä tulevien jäsenvaltioiden kehitysvammaisten tilannetta parantaa jollakin erityisellä tavalla?

– Miten heidän tilannettaan voitaisiin siinä tapauksessa parantaa konkreettisesti?

– Mitä komissio aikoo tehdä, jotta sekä julkisuudessa että tulevien jäsenvaltioiden hallituksissa oltaisiin tietoisia tästä ongelmasta?

Günter Verheugenin komission puolesta antama vastaus

(28. helmikuuta 2003)

Kehitysvammaisten oikeuksissa on kyse ihmisoikeuksista, ja komissio suhtautuu tähän asiaan hyvin vakavasti. Komissio on tarkastellut vammaisten tilannetta ehdokasmaissa vuosittaisissa määräaikaiskerto-muksissaan kunkin ehdokasmaan edistymisestä liittymisvalmisteluissa.

Vammaisten tilannetta arvioitiin tarkemmin vuoden 2002 määräaikaiskertomuksissa, jotka komissio hyväksyi 9. lokakuuta 2002 (1) Bulgarian, Kyproksen, Latvian, Liettuan, Maltan, Romanian, Slovakian, Slovenian, Tšekin, Turkin, Unkarin ja Viron osalta. Useimmissa tapauksissa korostettiin tarvetta huomattaviin lisäponnisteluihin.

Äskettäin hyväksytyssä tiedonannossaan ”Tavoitteena oikeudellisesti sitova Yhdistyneiden Kansakuntien asiakirja vammaisten oikeuksien ja ihmisarvon edistämiseksi ja suojelemiseksi” (2) komissio antaa täyden tukensa tällaisen asiakirjan laatimiselle ja toteaa, että ”vaikka vammaisille kansainvälisen ihmisoikeuslain-säädännön mukaan kuuluvat samat ihmisoikeudet kuin muillekin, todellisuudessa he eivät kuitenkaan voi yhtä lailla nauttia oikeuksistaan”. Se toteaa myös, että vaikka tilanne on korostunut kansainvälisissä yhteyksissä, se näkyy myös Euroopan maissa.

Syrjimättömyys ja vammaisten tilanteen parantaminen on sopusoinnussa myös Euroopan unionin perusoikeuskirjassa tunnustettujen periaatteiden kanssa (Euroopan unionin perusoikeuskirjan 21 ja 26 artikla).

Komissio käynnistää selvityksen tilanteesta sekä nykyisten että tulevien jäsenvaltioiden instituutioissa. Selvityksen lopullisten tulosten on määrä valmistua vuoden 2005 puolivälissä.

Neuvosto antoi 27. marraskuuta 2000 EY:n perustamissopimuksen 13 artiklan perusteella direktiivin 2000/78/EY yhdenvertaista kohtelua työssä ja ammatissa koskevista yleisistä puitteista (3). Sillä kielletään suora ja epäsuora syrjintä vammaisia kohtaan. Lisäksi direktiivillä velvoitetaan työnantajat toteuttamaan aiheellisia toimenpiteitä, jotta vammaiset voisivat osallistua työelämään, jollei tämä aiheuta kohtuutonta rasitetta työnantajalle. Tämä direktiivi muodostaa osan yhteisön säännöstöä, joka ehdokasmaiden on saatettava osaksi kansallista lainsäädäntöään ennen liittymispäivää.

Komissio katsoo, että vuoden 2003 julistaminen vammaisten teemavuodeksi Euroopassa auttaa lisäämään tietoisuutta asiasta, ja ehdokasmaita kannustetaan valmistelemaan asianmukaisia kansallisia toimia. Monet ehdokasmaat suunnittelevatkin kansallisia tapahtumia tähän liittyen.

Samoin on tehty mahdolliseksi ehdokasmaiden osallistuminen syrjinnän vastaiseen yhteisön ohjelmaan, jossa edistetään toimenpiteitä muun muassa vammaisuuteen perustuvan syrjinnän torjumiseksi. Myös Phare-ohjelman alaisuudessa on erityinen tätä alaa koskeva avustusohjelma.

Kehitysvammaisten tilanteen parantaminen edellyttää koordinoituja ja yhtenäisiä toimia ja strategioita. Erityisesti olisi parannettava sosiaaliavun perusrakenteita, sisällytettävä vammaisnäkökulma kaikkiin relevantteihin politiikanaloihin, saatettava voimaan kattava lainsäädäntö syrjinnän estämiseksi ja lisättävä suuren yleisön tietoisuutta.

Komissio jatkaa liittymisvalmistelujen tukemista syrjimättömyyspolitiikan alalla. Syrjimättömyyttä koskevien yhteisön direktiivien asianmukaisen täytäntöönpanon varmistamiseksi komissio on käynnistänyt selvityksen ehdokasmaiden oikeudellisten säännösten tilanteesta muun muassa vammaisuuteen perustuvan syrjinnän osalta. Lopullisten tulosten on määrä valmistua kesäkuussa 2003.

(1) KOM(2002) 700 lopullinen.

(2) KOM(2003) 16 lopullinen.

(3) EYVL L 303, 2.12.2000.